Kim Novak

Kimė Novak (, tikrasis vardas Marilyn Pauline Novak, 1933 m. vasario 13 d. Čikaga, JAV) – amerikiečių aktorė, žinomiausia dėl vaidmens Alfredo Hičkoko trileryje „Svaigulys“.

 Biografija 
Merlina Novak gimė 1933 m. vasario 13 d. Čikagoje, čekų imigrantų šeimoje. Pradžioje lankė vidurinę mokyklą, o tada studijavo Čikagos Menų institute. Baigusi institutą Novak pakeitė daugybę įvairių pagalbinių darbų, kol atvykusi į Los Andželą tapo modeliu.

1954 m. Novak pirmąjį kartą pasirodė kine, atliko antraplanį vaidmenį. Netrukus ją pastebėjo vienas iš kino kompanijos „Columbia Pictures“ agentų ir Novak su jais pasirašė šešių mėnėsių sutartį.Stated in live interview with Robert Osborne; aired on Turner Classic Movies March 6, 2013. Kino kompanijoje nuspręsta ją pavadinti Kime, kad nebūtų painiojama su Merlina Monro. Novak ilgai tam priešinosi, bet nieko negalėjo padaryti. Be to, kino kompanijoje nuspręsta, kad ji privalo numesti svorio ir išeiti vaidybos kursus, nes turės pakeisti blėstančią aktorę Ritą Heivort.

Pirmieji Kimės Novak vaidmenys kine tapo labai populiarūs ir ji greitai įgijo daugybę gerbėjų, trokštančių ją matyti naujuose filmuose. 1955 m. už Madžės Ovens vaidmenį filme „Iškyla“ („Picnic“) kaip daugiausia žadanti kino naujokė Kimė Novak buvo apdovanota „Auksiniu gaubliu“. Už šį vaidmenį ji, kaip geriausia užsienio aktorė, taip pat buvo nominuota BAFTA apdovanojimui. Kitas sėkmingas Novak filmas – „Žmogus auksine ranka“ („The Man with the Golden Arm“, 1955), kuriame pagrindinį vaidmenį atliko Frenkas Sinatra. Su juo Novak dar vaidino filme „Bičiulis Džojus“ („Pal Joey“), pradėtame rodyti po dvejų metų. Tais metais Kimė Novak tapo tokia populiari, kad 1957 m. liepos 29 d. jos nuotrauka buvo išspausdinta žurnalo „Time“ viršelyje. 1958 m. Kimė Novak su Džeimsu Stiuartu atliko pagrindinį vaidmenį klasikiniame Alfredo Hičkoko trileryje „Svaigulys“. Pradžioje Hičkokas norėjo, kad pagrindinį vaidmenį atliktų Vera Mails, tačiau ši buvo priversta atsisakyti dėl nėštumo. Kimė Novak filme atliko du vaidmenis – apsėstos blondinės Madlenos Elster ir pardavėjos Džudės Barton. Po sėkmės „Svaigulyje“ Kimė Novak su Džeimsu Stiuartu ir Džeku Lemonu pasirodė filme „Varpas, knyga ir žvakė“ („Bell Book and Candle“, 1958), kuris buvo komerciškai nesėkmingas.
Nuo 7-ojo dešimtmečio pradžios Kimės Novak karjera ėmė leistis, nes ji pradėjo atsisakyti daugybės puikių vaidmenų. Žinomiausi to laikotarpio jos vaidmenys – filmuose „Berniukų naktis“ („Boys’ Night Out“, 1962), „Žmogiškoji vergija“ („Of Human Bondage“, 1964), „Pabučiuok mane, kvailiuk“ („Kiss Me, Stupid“, 1964) ir „Molės Flanders meilės nuotykiai“ („The Amorous Adventures of Moll Flanders“, 1965). Nuo 8-ojo dešimtmečio Kimė Novak beveik liovėsi filmavusis, likusius metus pasirodė tik keliuose filmuose ir atliko keletą vaidmenų televizijoje. Paskutinį kartą didžiajame ekrane Kimė Novak galėjo vaidinti 1991 m. filme „Meilės svaja“ („Liebestraum“), tačiau žiūrovai filme jos taip ir nepamatė, nes po konflikto su režisieriumi kadrai su ja buvo iškirpti.

1995 m. žurnalas „Empire“ 100-o seksualiausių žvaigždžių kino istorijoje sąraše Kimei Novak skyrė 92-ą vietą. 1997 m. Tarptautiniame Berlyno kino festivalyje Kimei Novak buvo įteikta „Auksinio lokio“ garbės statulėlė. Aktorės garbei Holivudo šlovės alėjoje įspausta žvaigždė.

Kimė Novak buvo ištekėjusi du kartus. Pirmasis jos vyras buvo anglų aktorius Ričardas Džonsonas (1965–1966). 1976 m. kovo 12 d. ji ištekėjo už veterinaro Roberto Melojaus (Robert Malloy), jų santuoka truko 44 metus, kol 2020 m. lapkričio 27 d., sulaukęs 80 m., jis mirė. Kimė Novak turi dvi podukras – Rebeką Meloj (Rebecca Malloy) ir Lizą Meloj (Lisa Malloy).CNN, January 5, 2004: Larry King Live: Interview With Kim Novak (transcript) Nuoroda tikrinta 2023-08-31.

 Nuorodos 
 K. Novak filmografija
 K. Novak apdovanojimai

 Išnašos 

Kategorija:JAV aktoriai